O‘zbekiston uyali aloqa operatorlari 2014-yilda tarmoqni rivojlantirish uchun 112 million dollar sarmoya kiritadi

O‘zbekiston mobil aloqa operatorlari 2014-yilda tarmoqni rivojlantirish uchun 112,43 million dollar sarmoya kiritishni rejalashtirmoqda. Bu haqda UzDaily xabar berdi.

 Foto © migom.by
2014-yil investitsiya dasturiga ko‘ra, Unitel MChJ, Beeline savdo belgisi va Rossiyaning “Vimpelkom Ltd” shu’ba korxonasi uyali aloqa tizimini kengaytirishga 59,4 million dollar yo‘naltiradi. Loyiha amalga oshishi natijasida tarmoqning sig‘imi 11,2 million abonentga yetadi.
Coscom MChJ, TeliaSonera guruhiga tegishli Ucell savdo belgisi 2014-yilda GSM standartidagi tarmoqning texnik va texnologik taraqqiyoti uchun 53,03 million dollar sarmoya kiritadi.
Ta’kidlash joiz, 2013-yilning investitsiya dasturiga muvofiq, Beeline 48 million dollar, Ucell 20 million dollar investitsiya kiritishni rejalashtirgan edi.
Beeline kompaniyasi ma’lumotlariga ko‘ra, 2013-yilning yanvar—sentabr oylarida kapital xarajatlar 68 foizgacha o‘sib, 159 million dollarni tashkil qilgan.
Eslatib o‘tamiz, O‘zbekiston Prezidenti Islom Karimov 2014-yil uchun investitsiya dasturini tasdiqlovchi qaror qabul qildi. Dasturga ko‘ra, O‘zbekiston 2014-yilda 166 ta investitsiya loyihasi doirasida 3,883 milliard dollar miqdoridagi sarmoyani o‘zlashtiradi.